text: La retirada de la samarreta d'Urdangarín no es portarà a l'Assemblea | We Love Barça
  15 Octubre, 2018 - 18:44
  Finalment, la proposta per retirar la samarreta d'Iñaki Urdangarin del Palau Blaugrana no es debatrà a la pròxima assemblea de compromissaris del Barça que tindrà lloc aquest dissabte al Camp Nou. Fa unes setmanes, l'associació 'Manifest Blaugrana' i la penya 'Dracs' van iniciar una recollida de firmes de socis per poder incorporar aquest punt a l'assemblea.
  Els estatuts del club blaugrana indicaven que eren necessàries 3.300 firmes per fer-ho possible però s'han quedat a les portes de les 3.000. En un comunicat a les xarxes socials, la penya Dracs ha lamentat els pocs dies i partits del Barça de futbol que han tingut per poder recollir signatures i també han criticat les poques facilitats que hi ha posat el club per facilitar la campanya com, per exemple, abaratir el cost d'una carpa a l'esplanada del Camp Nou.
  L'única possibilitat perquè ara aquest debat s'introduís a l'assemblea seria que la Junta Directiva decidís afegir-lo a l'ordre del dia però sembla complicat perquè quan Urdangarin va ser condemnat per prevaricació, frau i tràfic d'influències, el portaveu Josep Vives ja va dir que no traurien la samarreta: "No la retirarem. Es va penjar pels seus mèrits esportius, que són inqüestionables."
  Comunicat final sobre la campanya de recollida de firmes per despenjar la samarreta d'Iñaki Urdangarín. pic.twitter.com/IXxl24ZPfe